b'\n_START_ARTICLE_\nKenraalieversti\n_START_PARAGRAPH_\nKenraalieversti (saks. Generaloberst) on esimerkiksi Neuvostoliiton ja Saksan armeijassa sek\xc3\xa4 SS:ss\xc3\xa4 k\xc3\xa4yt\xc3\xb6ss\xc3\xa4 ollut kenraalinarvo. Saksassa se oli korkein kenraalin arvo, jonka yl\xc3\xa4puolella oli kuitenkin sotamarsalkan arvo. Neuvostoliitossa kenraalieversti oli kenraaliluutnanttia ylempi mutta armeijakenraalia alempi.\n_START_SECTION_\nKenraalieverstej\xc3\xa4\n_START_PARAGRAPH_\nSuomalaisille tunnetuin kenraalieversti lienee Suomessa sodan j\xc3\xa4lkeen toimineen liittoutuneiden valvontakomission puheenjohtaja Andrei \xc5\xbddanov. Toinen tunnettu Suomessa vaikuttanut kenraalieversti oli Lapissa olleiden saksalaisjoukkojen pidetty komentaja Eduard Dietl. My\xc3\xb6s h\xc3\xa4nen seuraajansa Lothar Rendulicin sotilasarvo oli sama._NEWLINE_Etel\xc3\xa4-Ossetiasta 2008 k\xc3\xa4ytyjen taistelujen aikana Ven\xc3\xa4j\xc3\xa4n federaation asevoimien tiedottajana toimi p\xc3\xa4\xc3\xa4esikunnan apulaisp\xc3\xa4\xc3\xa4llikk\xc3\xb6, kenraalieversti Anatoli Nogovitsyn.'